Broj: 711-I-2012-P-244/19-02-11

Zagreb, 22. studenog 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković, Tončice Božić i Tatijane Vučetić kao članova Povjerenstva,na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Siniše Tomića, ravnatelja Agencije za lijekove i medicinske proizvode,** na 70. sjednici, održanoj 22. studenog 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Siniše Tomića, ravnatelja Agencije za lijekove i medicinske proizvode, zbog moguće povrede članka 7. podstavka d) ZSSI-a, koja proizlazi iz istovremenog primanja plaće, za obnašanje navedene dužnosti, i primitaka u iznosu od 1.700,00 kuna, dana 5. srpnja 2018. g., u iznosu od 200,00 kuna, dana 19. prosinca 2018. g. i u iznosu od 2.000,00 kuna, dana 07. siječnja 2019.g. - po osnovi prigodnih nagrada do propisanog iznosa (božićnica, naknada za godišnji odmor i sl.), zatim primitka u iznosu od 1.200,00 kuna, dana 21. prosinca 2018. g. - po osnovi nagrade za radne rezultate i druge oblike dodatnog nagrađivanja radnika (dodatna plaća, dodatak uz mjesečnu plaću i sl.), primitka u iznosu od 3.000,00 kuna, dana 21. studenog 2018.g. - po osnovi potpora zbog invalidnosti radnika, za slučaj smrti radnika i člana uže obitelji, potpore zbog neprekidnog bolovanja dužeg od 90 dana, do propisanog iznosa, te primitaka dana 26. travnja 2018.g., 29. svibnja 2018.g., 28. lipnja 2018.g., 30. srpnja 2018.g., 30. kolovoza 2018.g., 27. rujna 2018.g., 30. listopada 2018.g. i 28. studenog 2018.g. u iznosima od 71,67 kn te dana 27. prosinca 2018.g. u iznosu od 476,75 kn i dana 30. siječnja 2019.g., 26. veljače 2019.g. i 28. ožujka 2019.g. u iznosima od 62,79 kn - po osnovi ostalih primitaka koji se isplaćuju uz plaću.**

1. **Pokreće se postupak protiv dužnosnika Siniše Tomića, ravnatelja Agencije za lijekove i medicinske proizvode, zbog kršenja odredbi iz članka 8. i 9. ZSSI-a, koja proizlazi iz nesklada između imovine prijavljene u Izvješću o imovinskom stanju dužnosnika podnesenog 2. travnja 2019.g. povodom promjene i stanja imovine kako proizlazi iz podataka pribavljenih od nadležnih tijela, u odnosu na podatke u dijelu izvješća „*Primanja na mjesečnoj razini od dužnosti za koju se podnosi izvješće o imovinskom stanju*“ i „*Podaci o ostalim prihodima*“.**

1. **Poziva se dužnosnik Siniša Tomić da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Dužnosnik Siniša Tomić je dana 02. travnja 2019. g. podnio izvješće o imovinskom stanju dužnosnika, povodom promjene.

Uvidom u Registar dužnosnika kojeg vodi Povjerenstvo utvrđeno je kako dužnosnik Siniša Tomić obnaša dužnost ravnatelja Agencije za lijekove i medicinske proizvode od 01. prosinca 2015. g.

Člankom 3. stavkom 1. podstavkom 35. ZSSI-a propisano je da su ravnatelji agencija i direkcija Vlade Republike Hrvatske te ravnatelji zavoda koje imenuje Vlada Republike Hrvatske dužnosnici u smislu odredbi ZSSI-a,

Povjerenstvo je na 95. sjednici održanoj 28. travnja 2015.g. donijelo Zaključak da je ravnatelj Agencije za lijekove i medicinske proizvode dužnosnik u smislu članka 3. stavka 1. podstavka 35. ZSSI-a te se na istog primjenjuju odredbe ZSSI-a. Naime, Povjerenstvo je utvrdilo kako je navedena Agencija osnovana Zakonom te da je osnivač Agencije Republika Hrvatska, a osnivačka prava obavlja Vlada Republike Hrvatske koja imenuje članove Upravnog vijeća Agencije te daje suglasnost na Statut Agencije, a Agencija izvješće o svom radu podnosi nadležnom ministru kao članu Vlade i Vladi u cjelini. Uvažavajući navedeno te djelokrug rada i nadležnosti Agencije, Povjerenstvo je zaključilo da je Agencija za lijekove i medicinske proizvode agencija Vlade Republike Hrvatske u smislu članka 3. stavka 1. podstavka 35. ZSSI-a slijedom čega je ravnatelj Agencija za lijekove i medicinske proizvode obveznik postupanja sukladno odredbama navedenog Zakona.

Stoga je i Siniša Tomić, povodom obnašanja dužnosti ravnatelja Agencije za lijekove i medicinske proizvode, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Izvješće o imovinskom stanju dužnosnika se, sukladno članku 8. stavku 9. ZSSI-a, podnosi na obrascu čiji oblik i sadržaj propisuje Povjerenstvo.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 8. i 9. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 8. stavkom 7. ZSSI-a propisano je kako podaci o stečenoj imovini obuhvaćaju, između ostaloga, podatke o nekretninama stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluke suda ili drugog tijela, povratom imovine stečene u postupku denacionalizacije, te na drugi način stečenim nekretninama od drugih osoba.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. ZSSI-a propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i članka 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. ZSSI-a. Ukoliko dužnosnik ne dostavi pisano očitovanje u roku od 15 dana ili ne priloži odgovarajuće dokaze potrebne za usklađivanje prijavljena imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će temljem članka 27. ZSSI-a protiv dužnosnika pokrenuti postupak zbog kršenja odredbi iz članka 8. i 9. ZSSI-a te će o tom obavijestiti nadležna državna tijela.

Člankom 7 podstavkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Na temelju članka 24. ZSSI-a, Povjerenstvo je uvidom u izvješće o imovinskom stanju dužnosnika Siniše Tomića od 02. travnja 2019. g. utvrdilo kako je imenovani dužnosnik u dijelu izvješća koji se odnosi na podatke o primanjima na mjesečnoj razini od dužnosti za koju se podnosi izvješće o imovinskom stanju naznačio primitak bruto iznosa od 38.098,10 kuna, te neto iznosa od 17.632,00 kuna. U dijelu izvješća koji se odnosi na podatke o ostalim prihodima dužnosnik je naznačio godišnji primitak neto iznosa od 15.956,75 kuna od Kemijsko-tehnološkog fakulteta Sveučilišta u Splitu od nastavne djelatnosti, te neto iznosa od 11.012,37 kuna od Sveučilišta u Rijeci od nastavne djelatnosti.

U postupku redovite provjere podataka iz podnesenog izvješća o imovinskom stanju dužnosnika Siniše Tomića, Povjerenstvo je neposrednim uvidom u Informatički sustav Porezne uprave utvrdilo kako je dužnosnik Siniša Tomić od Agencije za lijekove i medicinske proizvode u razdoblju od travnja 2018. g. do rujna 2018. g. ostvario primitak po osnovi plaće u iznosu od 19.071,99 kuna, u razdoblju od listopada 2018. g. do prosinca 2018. g. primitak po osnovi plaće u iznosu od 19.072,00 kuna, a u razdoblju od siječnja 2019. g. do ožujka 2019. g. primitak po osnovi plaće u iznosu od 19.958,40 kuna.

Nadalje, neposrednim uvidom u Informatički sustav Porezne uprave utvrđeno je kako je dužnosnik Siniša Tomić od Medicinskog fakulteta u Splitu 30. svibnja 2018. g. ostvario primitak u iznosu od 10.054,19 kuna i 15. lipnja 2018. g. primitak u iznosu od 6.912,26 kuna, te 17. srpnja 2018. g. od Kemijsko-tehnološkog fakulteta u Splitu primitak u iznosu od 3.912,27 kuna (šifra za sve primitke 4030 – ostali nenavedeni primitci od kojih se utvrđuje drugi dohodak).

Osim prethodno navedenih primitaka, dužnosnik Siniša Tomić ostvario je i primitak od PBZ stambene štedionice d.d. 31. prosinca 2018. g. (šifra primitka/obveze 1004 – primici od kojih se utvrđuje dohodak od kapitala po osnovi kamata) u ukupnom iznosu od 2.780,25 kuna, a što dužnosnik nije naveo u podnesenom izvješću o imovinskom stanju dužnosnika.

Slijedom navedenog, usporedbom podataka iz podnesenog izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj utvrđen je nesklad, odnosno nerazmjer između prijavljenih i prikupljenih podataka u pogledu primanja na mjesečnoj razini od dužnosti za koji se podnosi izvješće o imovinskom stanju, potom propusta prijave ostalih prihoda dužnosnika – dohotka od kapitala po osnovi kamata u iznosu od 2.780,25 kuna, te propusta naznake visine dohotka od Medicinskog fakulteta u Splitu u ukupnom iznosu od 16.966,45 kuna i Kemijsko-tehnološkog fakulteta u Splitu u ukupnom iznosu od u iznosu od 3.912,27 kuna.

Nadalje, Povjerenstvo je u postupku redovite provjere utvrdilo kako je dužnosnik Siniša Tomić od Agencije za ljekove i medicinske proizvode ostvario 05. srpnja 2018. g. primitak u iznosu od 1.700,00 kuna, 19. prosinca 2018. g. primitak u iznosu od 200,00 kuna, te 07. siječnja 2019. g. primitak u iznosu od 2.000,00 kuna, koji se u ISPU sustavu Porezne uprave označavaju kao prigodne nagrade do propisanog iznosa (božićnica, naknada za godišnji odmor i sl.) za tekuće porezno razdoblje. Također, 21. prosinca 2018. g. ostvario je primitak u iznosu od 1.200,00 kuna, koji se u ISPU sustavu označava kao nagrada za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću i sl.).

Dužnosnik Siniša Tomić ostvario je 21. studenog 2018. g. primitak u iznosu od 3.000,00 kuna, koji se u ISPU sustavu označava kao potpora zbog invalidnosti radnika, za slučaj smrti radnika i člana uže obitelji, potpore zbog neprekidnog bolovanja dužeg od 90 dana, do propisanog iznosa.

U razdoblju od travnja 2018. g. do ožujka 2019. g. (razdoblje obuhvaćeno redovitom provjerom podnesenog Izvješća) dužnosnik Siniša Tomić je također ostvario primitke u različitim iznosima koji se u ISPU označavaju šifrom primitka uplate 0021 – ostali primici koji se isplaćuju uz plaću. Dužnosnik je tako po toj osnovi ostvario primitake dana 26. travnja 2018.g., 29. svibnja 2018.g., 28. lipnja 2018.g., 30. srpnja 2018.g., 30. kolovoza 2018.g., 27. rujna 2018.g., 30. listopada 2018.g. i 28. studenog 2018.g. u iznosima od 71,67 kn te dana 27. prosinca 2018.g. u iznosu od 476,75 kn i dana 30. siječnja 2019.g., 26. veljače 2019.g. i 28. ožujka 2019.g. u iznosima od 62,79 kn.

Gore navedeni primici - po osnovi prigodnih nagrada do propisanog iznosa (božićnica, naknada za godišnji odmor i sl.); po osnovi potpora zbog invalidnosti radnika, za slučaj smrti radnika i člana uže obitelji, potpore zbog neprekidnog bolovanja dužeg od 90 dana, do propisanog iznosa, te po osnovi ostalih primitaka koji se isplaćuju uz plaću, isplaćeni od Agencije za ljekove i medicinske proizvode, predstavljaju dodatne naknade za poslove obnašanja javnih dužnosti, koje su zabranjene člankom 7. podstavkom d) ZSSI-a pa je Povjeresntvo odlučilo pokrenuti predmetni postupak kao što je navedeno u točki I. izreke ove Oduke.

U odnosu na ranije navedeni nesklad između prijavljenih i prikupljenih podataka u pogledu primanja na mjesečnoj razini od dužnosti za koji se podnosi izvješće o imovinskom stanju te propusta prijave ostalih prihoda dužnosnika, Povjerenstvo je sukladno članku 26. ZSSI-a, Zaključkom broj: 711-I-1804-RP-11/19-02-16 od 25. listopada 2019.g., pozvalo dužnosnika da dostavi Povjerenstvu očitovanje s potrebnim dokazima o neskladu, odnosno nerazmjeru između prijavljene imovine iz izvješća o imovinskom stanju dužnosnika podnesenih do 02. travnja 2019. g., i stanja imovine kako proizlazi iz podataka pribavljenih od nadležnih tijela, u dijelu izvješća „Primanja na mjesečnoj razini od dužnosti za koju se podnosi izvješće o imovinskom stanju“ i „Podaci o ostalim prihodima“, sukladno uputi iz obrazloženja ovog zaključka.

Dužnosnik je 21. studenog 2019.g. dostavio očitovanje na Zaključak, u kojem je u bitnom naveo kako je prilikom podnošenja izvješća o imovinskom stanju dužnosnika od 02. travnja 2019. g. propustio unijeti izmjene koje se odnose na primitak plaće, ostalih prihoda i primitak od PBZ stambene štedionice, a sve kako je navedeno u zaprimljenom zaključku.

Budući da dužnosnik dostavljenim očitovanjem nije dostavio odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, donesena je odluka o pokretanju postupka protiv dužnosnika kako je navedeno u točki II. izreke.

Sukladno odredbi članka 39. stavka 3. ZSSI-a, poziva se dužnosnik da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz ovog obrazloženja.

Slijedom navedenog, Povjerenstvo je donijelo Odluku kao u izreci.

PREDSJEDNICA POVJERENSTVA

 Nataša Novaković, dipl.iur.

**Dostaviti:**

1. Dužnosnik Siniša Tomić, elektronička dostava
2. Objava na internetskoj stranici Povjerenstva
3. Pismohrana